Der skal vinterdæk på bybusserne. Det mener leder af Aalborg Kommunes afdeling for trafik og veje, Henrik Jes Jensen. Det fortæller P4 Nordjylland. Henrik Jes Jensen mener, at trafikken i Aalborg ville glide meget bedre i snevejr, hvis busserne fik vinterdæk på, fremfor helårsdæk, som de kører med i dag. - De holder nogle steder og gør, at den øvrige trafik ikke kan glide. De holder helt stille og giver kødannelse og problemer afledt af det, siger han til P4 Nordjylland. Hos Nordjyllands Trafikselskab erkender direktør Jens Otto Størup, at det ville give færre fastkørte busser, hvis der blev sat vinterdæk på dem. Han siger dog, at da vinterdækkene ikke har betydning for trafiksikkerheden, så har det ikke vejet tungt nok at få dem sat på busserne i forhold til økonomien.

Opsummering:
Det glatte føre er hård kost for trafikken. Alligevel kører mange bybusser rundt uden vinterdæk.